**Zbor pe clipe**

*Ștefan Doroftei Doimneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Plutind pe clipe pline de-ntristare

Mă-ntrec cu vântul la suflat rugină,

Acopăr ochii plânşi la câte-o floare

Şi îi promit că-am să o fac regină.

Ce doare frigul când usucă iarba

Ce grabă şi ce zel pe nori iernatici,

Copacii-şi rad cu greutate barba

Iar eu gonesc pe cai de vânt sălbatici.

În zborul meu prin toamna cenuşie

Regretele s-au prins de doruri grele,

Încerc să inventez o giduşie

Ca zeii să-mi trimită alte iele.

Prin ploaia ce mă picură pe gânduri

Întrezăresc o oază de speranţă,

Privind la zorii îmbrăcaţi în flenduri

Mi-am repictat pe glas exuberanţă.

În grabă-alerg pe aripe de fluturi

Şi mă opresc pe-un bor de pălărie

Îi pun pe buze-o tolbă cu săruturi

Şi-n ochi privirea-mi şuie şi candrie.

Mă prind cu firul dragostei de zâna

Ce freamătă cu sufletu-n cuvinte,

Chiar dacă toamna îmi furase tihna

Idilele, sunt în iubire sfinte.